C 493/50
BG
Официален вестник на Европейския съюз
27.12.2022 г.
Вторник, 7 юни 2022 r.
З. като има предвид, че физическата откъснатост на островите и отдалечеността им от континенталната част създават допълнителни ограничения, включително за пазара на труда, устойчивите транспортни връзки и мобилността, вноса на суровини и продукти за консумация, достъпа на островни продукти до съседните външни пазари, образованието, здравеопазването, икономическите дейности, достъпа до вода и канализация, енергоснабдяването и съоръженията за управление на отпадъците; като има предвид, че тази географска откъснатост значително затруднява екологичния преход на тези територии към неутрална по отношение на климата икономика;
И. като има предвид, че равният достъп до качествени и приобщаващи мерки за придобиване на умения, повишаване на квалификацията и преквалификация, както и до информация относно ресурсите за придобиване на умения, консултиране, образование и професионално обучение за всички хора, включително за хората, живеещи в рядко населени и обезлюдени селски райони и в отдалечени райони и на острови, е от решаващо значение за устойчивата конкурентоспособност, социалната справедливост и издръжливостта;
Й. като има предвид, че съгласно член 349 от ДФЕС по отношение на най-отдалечените региони, които в голямата си част са острови, ЕС трябва да приеме специфични мерки, насочени към определяне на условията за прилагане на общите политики на ЕС към тези региони, по-конкретно в сфери като митническата и търговската политики, данъчната политика, свободните зони, политиките в областта на селското стопанство и на рибарството, условията за снабдяване със суровини и основни потребителски стоки, държавните помощи и условията за достъп до структурните фондове и до хоризонталните програми на Съюза; като има предвид, че специфичните мерки във всички тези сфери допринасят за засилване на икономическото, социалното и териториалното сближаване в ЕС;
К. като има предвид, че по време на пандемията от COVID-19 сезонните и командированите работници често не разполагаха с основни здравни грижи, достойно настаняване, лични предпазни средства и адекватна информация; като има предвид, че те често нямаха адекватен достъп или изобщо какъв да е достъп до схеми за социална закрила в приемащите държави членки, включително до отпуск по болест и схеми за краткосрочна безработица; като има предвид, че мобилността на работниците е силно зависима от наличните транспортни средства и че работниците от островите и най-отдалечените региони на Съюза са особено засегнати;
Л. като има предвид, че дългосрочните социални, икономически, екологични и културни последици от кризата с COVID-19 на островните територии на Съюза пораждат особена загриженост и като има предвид, че възстановяването на Европа трябва да включва и островите и не трябва да води до допълнителни регионални различия; като има предвид, че кризата с COVID-19 показа силната уязвимост на островните икономики на такива събития;
М. като има предвид, че често високите нива на безработица на островите, които обикновено са по-високи от тези в континенталната част, бяха сериозно влошени от кризата с COVID-19, засягайки по-специално младите хора;
Н. като има предвид, че островите и най-отдалечените региони са на предната линия на изменението на климата, засегнати са от покачването на морското равнище и ерозията на бреговете, както и от затоплянето и повишаването на киселинността на моретата и океаните, както и от нарасналата честота и сила на природни бедствия като циклони, вулканични изригвания, горски пожари и бури, наводнения, суша и проблеми с опустиняването, които могат да имат отрицателно въздействие върху селското стопанство и доставките на храни и могат да причинят множество форми на икономически, социални и екологични щети; като има предвид, че те могат да бъдат отлични лаборатории за различни процеси на екологичен преход и много от тях се стремят към постигане на енергийна автономност въз основа на възобновяеми енергийни източници;
О. като има предвид, че островите разполагат с много активи, които трябва да бъдат използвани по-добре;
П. като има предвид изключителното богатство на островното биологично разнообразие и екосистеми; като има предвид, че островните екосистеми са особено застрашени от въздействието на изменението на климата и следва да бъдат защитени;
Р. като има предвид, че на много острови вътрешните райони изостават от крайбрежните региони по отношение на икономическото развитие и достъпността на услугите;